Krakovany (okres Piešťany)

Krakovany (maď. Krakovány) sú obec na Slovensku v okrese Piešťany (Trnavský kraj). 

 Polohopis 
Obec sa nachádza asi 5 km západne od mesta Piešťany. 

 Dejiny 
Dnešná obec Krakovany na Slovensku sa skladá z dvoch bývalých samostatných obcí, Krakovian a Stráží, ktoré boli zlúčené v roku 1943. Obidve obce boli prvýkrát spomenuté v Zoborskej listine z roku 1113, Krakovany pod názvom Craco a Stráže pod názvom Spectaculi. Krakovany majú 1 450 obyvateľov.

 Kultúra a zaujímavosti  
 Pamiatky 
 Rímskokatolícky Kostol  sv. Gála v Strážach, jednoloďová gotická stavba s polygonálnym ukončením presbytéria a predstavanou vežou, z konca 13. storočia až z druhej polovice 14. storočia. Pôvodne bola loď kostola plochostropá. V roku 1560 sa kostol uvádza ako ruina. V období reformácie bol kostol evanjelický. V prvej polovici 17. storočia vzniklo opevnenie kostola a renesančná klenba nad loďou. V druhej polovici storočia bola pristavaná severná kostnica. Rímskokatolíckym je kostol znovu od roku 1681. Počas povstania Františka II. Rákociho kostol v roku 1708 vyhorel. V roku 1726 bola zvýšená veža do súčasnej výšky nadstavbou oktogonálnej úrovne a ihlanca. Obnovou prešla v roku 1778. Od roku 2003 prechádza kostol postupnou pamiatkovou obnovou. Zo stredovekých detailov sa zachovala rebrová klenba v presbytériu a sakristii so svorníkmi s erbom pánov zo Stráží, okná s gotickými kružbami v presbytériu a tri gotické portály, v podveží, južný portál lode a sedlový portál do sakristie. V podlahe pod víťazným oblúkom je umiestnená staršia oltárna menza, ktorú sem presunuli v roku 1713. V interiéri boli reštaurátorským výskumom odkryté zvyšky nástenných malieb zobrazujúcich Ladislavskú legendu. Nachádza sa tu barokové zariadenie, dva bočné oltáre a kazateľnica. Na empore je umiestnený jednomanuálový organ od Martina Šaška z druhej polovice 19. storočia. Nad južným portálom je maľba sv. Floriána. Fasády kostola sú členené polkruhovo ukončenými oknami v lodi, presbytérium opornými piliermi a oknami s lomenými oblúkmi s kružbami. Veža je v hornej časti oktogonálna s murovanou ihlancovou helmicou a malou cibuľou. V ohradenom areáli kostola sa nachádzajú historické kamenné náhrobníky.

 Rímskokatolícky Kostol sv. Mikuláša biskupa v Krakovanoch, jednoloďová barokovo-klasicistická stavba s polygonálnym ukončením presbytéria a vežou tvoriacou súčasť jej hmoty, z rokov 1770 – 1773. Stojí na mieste staršej barokovej stavby z roku 1702. Presbytérium je zaklenuté kupolou, loď pruskými klenbami. Nachádza sa tu neskorobarokový oltár, konkávne prehnutá stĺpová architektúra s reliéfom sv. Mikuláša, z roku 1773. Z rovnakého obdobia pochádza rokoková kazateľnica so sochami evanjelistov. Krstiteľnica je klasicistická mramorová so súsoším krstu Krista. Na konvexne prehnutej empore je umiestnený jednomanuálový organ od Jozefa Angstera z roku 1913. Fasády kostola sú členené zdvojenými pilastrami a segmentovo ukončenými oknami s profilovanými šambránami s pásikom a klenákom. Veža vyrastá zo štítového priečelia vo forme rizalitu s vysokým pilastrovým rádom ukončeným trojuholníkovým štítom s tympanónom. Nad ním je volútový štít. Veža je v hornej časti členená pilastrami a ukončená korunnou rímsou s terčíkom s hodinami a barokovu helmicou.

 Kúria Nitrianskeho biskupstva, hospodársky dvor, neskôr sladovňa, jednopodlažná trojkrídlová baroková stavba, pôvodne zo 17. storočia. V roku 1788 ju nechal barokovo prestavať nitriansky biskup František Xavier Fuchs. Areálu dominuje štvorpodlažný objekt sušiarne sladu s typickým komínom, z konca 19. storočia. V rokoch 2003 – 2008 prešla obnovou, v súčasnosti tu sídli vinárstvo. Do objektu sa vstupuje segmentovo ukončenou bránou na južnej fasáde, nad ktorú je umiestnený erb biskupa Fuchsa a v nike socha sv. Urbana.

 Vodný mlyn v Strážach č. 325, technická pamiatka, dvojpodlažná stavba na pôdoryse obdĺžnika z druhej polovice 19. storočia. 

 Sochy 
 Súsošie Najsvätejšej Trojice v Strážach, barokové dielo z roku 1757. Úpravami prešlo v rokoch 1847, 1887 a na začiatku 20. storočia. 

 Súsošie Najsvätejšej Trojice v Krakovanoch, barokové dielo z roku 1759. Nachádza sa v blízkosti Kostola sv. Mikuláša.

 Socha sv. Jána Nepomuckého, baroková socha z roku 1771. Nachádza sa v blízkosti Kostola sv. Mikuláša. Obnovou prešla v roku 1844.

 Socha sv. Floriána, baroková socha z druhej polovice 18. storočia. Nachádza sa v blízkosti Kostola sv. Mikuláša.

 Osobnosti obce 
 Rodáci 
 Vincent Sedlák (* 1930 – † 2009), historik a vysokoškolský pedagóg

 Referencie 

 Pozri aj 
 Zoznam kultúrnych pamiatok v obci Krakovany

 Literatúra 
 Germánske hroby z doby rímskej, Krakovany - Stráže, Marián Klčo, Vladimír Krupa, Balneologické múzeum, Piešťany, 2003, ISBN 80-968258-9-5

 Iné projekty 

 Externé odkazy 



Kategória:Obce okresu Piešťany